
I dette emnet tar vi for oss hvordan begrepet sharia har blitt forstått og brukt i ulike sammenhenger, og vi undersøker islams tradisjoner for etisk-juridisk tenkning (fiqh). Emnet har tre hovedspor: For det første undersøker vi de kildene og metodene som ligger til grunn for tenkningen og den historiske utviklingen denne tenkningen har gått gjennom. Dernest behandler vi prosessene med innlemming av elementer fra sharia i statlig lovgiving og reformtenkning i moderne tid. For det tredje tar vi for oss shariarelaterte spørsmål i en norsk og europeisk kontekst.

Undervisningen består i forelesninger med integrerte studentaktiviteter som fremlegg, diskusjoner og arbeid med casemateriale. Pensum består av artikkelstoff og bokkapitler, samt bokutdrag. 

Eksamensformen er en semesteroppgave på 3000-4000 ord. Instruksjon om semesteroppgaven gis i Canvas og i timene. Problemstilling og litteratur godkjennes av faglærer, og et utkast leveres og legges frem.

Det legges vekt på 
· en relevant og presis problemstilling
· bruk av relevant litteratur, minst 3 kilder fra pensumlitteratur, og minst fem kilder i alt 
· evnen til å ta i bruk og diskutere litteraturen
· evne til å analysere det aktuelle spørsmålet i lys av emnets overordnede diskusjoner omkring forståelser av sharia
· evne til å strukturere oppgaven omkring sentrale aspektene i problemstillingen og besvare denne
· refleksjonsnivå og evne til å bruke sakkunnskap selvstendig og kritisk i teoretiserende resonnementer
· god referanseskikk
